ET Euroopa Liidu Teataja C 180/21

Euroopa Parlamendi ja nõukogu määruse (EL) nr 1151/2012 (põllumajandustoodete ja toidu kvaliteedikavade kohta) artikli 50 lõike 2 punkti a kohase taotluse avaldamine

2013/C 180/11

Käesoleva dokumendi avaldamine annab õiguse esitada vastuväiteid vastavalt Euroopa Parlamendi ja nõukogu määruse (EL) nr 1151/2012 artiklile 51 (1).

KOONDDOKUMENT

NÕUKOGU MÄÄRUS (EÜ) nr 510/2006

põllumajandustoodete ja toidu geograafiliste tähiste ja päritolunimetuste kaitse kohta (2)

„CORDERO SEGUREÑO”

EÜ nr: ES-PGI-0005-0871-01.04.2011

KGT ( X ) KPN ( )

1. Nimetus

„Cordero Segureño”

2. Liikmesriik või kolmas riik

Hispaania

3. Põllumajandustoote või toidu kirjeldus

3.1. Toote liik

Klass 1.1 Värske liha (ja rups)

3.2. Toote kirjeldus, mida punktis 1 esitatud nimetus tähistab

Tegemist on rümpadena, poolrümpadena, kondiga või kondita jaotustükkidena või tarbijatele ettenähtud müügiühikutena turustatava lihaga, mida saadakse emastelt või isastelt talledelt, kelle mõlemad vanemad on Segureño tõugu.

Rümpadel on järgmised omadused:

a) terve rümba kaal (ilma pea ja rupsita): 9,0–13,0 kg (pärast jahutamist);

b) esitlusviis: terve rümp, ilma pea ja rupsita, asjakohaselt viimistletud ja veretustatud, defektideta. Rümpade klassifitseerimine: vastavalt lambarümpade klassifitseerimist käsitlevatele ELi eeskirjadele (määrus (EÜ) nr 1249/2008) B ja C kategooria, 1. kvaliteediklass;

c) rümba lihakusklass: vastavalt lambarümpade klassifitseerimist käsitlevatele ELi eeskirjadele (määrus (EÜ) nr 1249/2008) lihakusklassid R ja O;

d) rasv: — rümba nahaalune rasvakiht: vastavalt lambarümpade klassifitseerimist käsitlevatele ELi eeskirjadele (määrus (EÜ) nr 1249/2008) rasvasusklass vahemikus 2–3; — rasva hulk kõhuõõnes: vastavalt lambarümpade klassifitseerimist käsitlevatele ELi eeskirjadele (määrus (EÜ) nr 1249/2008) on isasloomade rasvasusklass vahemikus 1–2 ning emasloomadel 2–3;

e) liha värvus ulatub heleroosast roosani.

3.3. Tooraine (üksnes töödeldud toodete puhul)

—

3.4. Sööt (üksnes loomse päritoluga toodete puhul)

Tallesid söödetakse emapiimaga, mida täiendatakse kuni loomade tapmiseni kiudainerikaste toodete ja taimsete söödalisanditega.

3.5. Tootmise erietapid, mis peavad toimuma määratletud geograafilises piirkonnas

Talled sünnivad ja neid kasvatatakse kuni tapahetkeni määratletud piirkonnas, kusjuures tapmine ja/või tükeldamine võivad toimuda ükskõik millises heakskiidetud tapamajas või tükeldamisettevõttes.

3.6. Erieeskirjad viilutamise, riivimise, pakendamise jm kohta

—

3.7. Erieeskirjad märgistamise kohta

Kaitstud geograafilise tähise „Cordero Segureño” juurde kuulub logo või spetsiifiline märgis, mille abil saab kindlaks teha kõik geograafilise tähise alla kuuluvad tooted.

Kaitstud geograafilise tähise „Cordero Segureño” tunnusmärk kantakse nõuetele vastavatele rümpadele kustumatu, toiduainetel kasutamiseks ettenähtud tindiga märkimissüsteemi abil, mis jookseb katkematult mõlemal poolrümbal kaelast ristluuni. Rümbad on äratuntavad nummerdatud märgise abil, mis asetatakse ühele tagajäsemele ning millele on märgitud rümba kaal ja kaitstud geograafilise tähise tunnusmärk.

Jaotustükid on äratuntavad nummerdatud märgise järgi, millel on kaitstud geograafilise tähise „Cordero Segureño” tunnusmärk, või märgistatakse sellega.

4. Geograafilise piirkonna täpne määratlus

KGT määratletud geograafiline piirkond, kus on traditsiooniliselt kasvatatud Segureño tõugu lambaid talleliha „Cordero Segureño” tootmiseks, asub Albacete, Almería, Granada, Jaéni ja Murcia provintside kohtumispaigas, ümbritsetuna mäestikust Cordilleras Béticas Orientales, mille kõrgus on vähemalt 500 meetrit. Nimetatud kõrgus on piirkonda piiritlev tegur, kuna just sellest sõltuvad põllumajanduslikud ja kliimatingimused ning sellest tulenevalt ka tootmissüsteem. Geograafiline piirkond hõlmab 144 omavalitsusüksust, mis kuuluvad eespool mainitud provintsidesse ja mis on alljärgnevalt rühmitatud autonoomse piirkonna, provintsi ja piirkonna järgi.

Andaluusia autonoomne piirkond Almería provints: Almanzora piirkond (13 omavalitsusüksust), Alto Nacimiento piirkond (6 omavalitsusüksust), Filabres-Alhamilla piirkond (8 omavalitsusüksust), Los Vélezi piirkond (4 omavalitsusüksust). Granada provints: Baza piirkond (8 omavalitsusüksust), Guadixi piirkond (33 omavalitsusüksust), Huéscari piirkond (6 omavalitsusüksust). Jaéni provints: El Condado piirkond (8 omavalitsusüksust), la Loma y las Villase piirkond (6 omavalitsusüksust), Norte piirkond (3 omavalitsusüksust), Sierra de Cazorla piirkond (9 omavalitsusüksust), Sierra de Segura piirkond (13 omavalitsusüksust).

Castilla-La Mancha autonoomne piirkond Albacete provints: Sierra Segura piirkond (10 omavalitsusüksust), Sierra Alcarazi piirkond (12 omavalitsusüksust)

Murcia autonoomne piirkond Murcia provints: Noroeste piirkond (5 omavalitsusüksust).

5. Seos geograafilise piirkonnaga

5.1. Geograafilise piirkonna eripära

Ulatuslikud järsud mäed ja orud, kus kohtuvad Albacete, Almería, Granada, Jaéni ja Murcia provintsid, on Segureño tõugu lammaste kasvatuspiirkond; nimetatud tõugu lammastelt saadakse kaitstud geograafilise tähisega hõlmatud rümpasid. Piirkond hõlmab ka traditsioonilisi rändkarjatamise alasid, mille rohumaadele karja hooajaliselt viidi. Kõnealune piirkond asub 500 meetri kõrgusel, nagu eespool mainitud, sealse looduskeskkonna pinnamood ja ilmastikutingimused on ühtsed ning nimetatud kõrguse tõttu kasutatakse seal ka ühtseid tootmismeetodeid, mis on toote kvaliteedi saavutamisel määrava tähtsusega.

Kooskõlas eelmise punktiga on määratletud piirkonnas alljärgnevad põllumajanduslikud ja klimaatilised tingimused.

— Talve tüüp on Papadakise agroklimaatilise klassifikatsiooni kohaselt: Ci (citrus – tsitruselised), av (avena cálido – sooja vöötme kaer) või Av (Avena fresco – jaheda vöötme kaer), mis tähendab järgmist:

— kõige külmema kuu absoluutse miinimumtemperatuuri keskmine väärtus on vahemikus – 10 °C ja + 7 °C;

— kõige külmema kuu absoluutse maksimumtemperatuuri keskmine väärtus on vahemikus + 5 °C ja + 21 °C;

— kuiv või põuane periood kestab kuni 5 kuud;

— jahe või külm periood kestab vähemalt 5 kuud.

Pürenee poolsaare kaguosale iseloomulikud jooned on koos tootmispiirkonna asukoha kõrgusega tinginud erilised väga karmid põllumajanduslikud ja kliimatingimused (Papadakise klassifikatsiooni kohaselt Tierra Fría Baja – mäestikupiirkond, mille kliima on kõrguse tõttu märgatavalt külmem kui samal laiuskraadil asuval madalikualal). Tegemist on äärmusliku kontinentaalse kliimaga, kus talved on külmad ja karmid, suved kuumad ja kuivad, õhutemperatuuris on suured ööpäevased kõikumised ning sademeid esineb reeglipäratult ja harva. Kliima ja paljudes kohtades erodeerunud väheviljaka mulla (lubjarikkad pruunmullad) tõttu on karjamaade taimestiku aastane kasvuperiood lühike ja karjamaad ise vähetootlikud.

Geograafilise piirkonna ainulaadsed põllumajanduslikud ja kliimatingimused on tinginud selle, et lambad, täpsemalt Segureño tõugu lambad, on pea ainus liik, kes suudab sellistes tingimustes elada ja keda on võimalik seal kasvatada. Nimetatud piirkonnast pärit omamaine väga maalähedane tõug on pidanud läbima vajalikud arenguetapid, et kohastuda piirkonna karmide ja kasinate keskkonnatingimustega.

Piirkonna eripära on tinginud selle, et Segureño tõugu lammaste kasvatussüsteem ja teatavad nende pidamisega seotud eripärad on kohandatud nimetatud karmide tingimustega. Loomi kasvatakse ekstensiivsel või semiekstensiivsel meetodil. Tegemist on segameetodiga, kus lambaid peetakse looduslikel karjamaadel ja ühtlasi söödetakse teraviljaga, järgides samas traditsioonilisi kasvatustavasid. Täiskasvanud loomi peetakse karjamaal aastaringselt; öid veedavad nad lambaaedikutes või mõnel juhul lageda taeva all. Karjatamisel kasutatakse ära piirkonna looduslikku omamaist taimestikku, samuti söödateravilja ja liblikõieliste söödataimede kõrrepõldusid ning mõnikord ka niisutatavaid püsikarjamaid, rakendades seega igal aastaajal maksimaalselt tootmispiirkonna potentsiaali. Karjamaalt saadavat sööta võib vajaduse korral täiendada söödalisanditega. Üksikud põllumajandusettevõtted harrastavad rändkarjatamist, mille käigus kari viiakse geograafilises piirkonnas pikkade vahemaade taga asuvatele traditsioonilistele hooajalistele karjamaadele.

Tallede traditsiooniline kasvatussüsteem on samuti tingitud nimetatud põllumajanduslikest ja kliimatingimustest ning sobivate söödavarude kättesaadavusest. Sel põhjusel tuleb tallesid pidada ja sööta sisetingimustes, eemal oma emadest, kui need karjamaal söövad. Nimetatud tallede sööt põhineb emapiimal, mis on ette nähtud üksnes tallede söötmiseks; seda täiendatakse kuni tapahetkeni kiudainerikaste toodete ja taimsete söödalisanditega. Söödalisandite kasutamine tekitab lambakasvatajatele suuri kulusid, mille vähendamiseks saadakse Segureño tallede rümpasid madala eluskaaluga loomadelt.

5.2. Toote eripära

KGT-ga hõlmatud talleliha saadakse isastelt või emastelt talledelt, kelle vanemad on eranditult Segureño tõugu lambad.

Nimetatud talledelt saadakse tavapäraselt rümpasid kaaluga 9–13 kg, mis kuuluvad lihakusklassi R ja O; liha värvus on heleroosast roosani ning nii nahaalune kui ka lihasisene rasvasisaldus on optimaalne.

Kuna rasv on imbunud tallede lihakiudude vahele, on liha mahlane ja õrn ning väikesest tapakaalust tulenevalt puudub sellel nn kasukamaitse ja -lõhn.

5.3. Põhjuslik seos geograafilise piirkonna ja (kaitstud päritolunimetusega) toote kvaliteedi või omaduste vahel või (kaitstud geograafilise tähisega) toote erilise kvaliteedi, maine või muude omaduste vahel

Kaitstud geograafilise tähise „Cordero Segureño” tunnustamise taotlus põhineb toote iseloomulikel omadustel.

Segureño talled kasvavad kiiresti, kuna nende sööt põhineb emapiimal, mida uted toodavad üksnes oma järeltulijate söötmiseks. Seepärast on tallerümbad väga lihakad, mis tuleneb peamiselt nende päritolutõust.

Segureño tallede liha värvust mõjutavad mitmesugused piirkonna põllumajanduslike ja kliimatingimustega tihedalt seotud tegurid. Sealhulgas võib nimetada tallede kohustuslikku sisetingimustes pidamist ning nende emapiimal ja kiudainerikastel toodetel (mida ei saada karjamaalt) põhinevat sööta. Sellest tulenevalt on talledel väike tapakaal, mistõttu esineb lihas peamiselt erilist tüüpi lihaskiude, mis annavad sellele iseloomuliku heleroosa või roosa värvuse (mis on sellist tüüpi talledele iseloomulik), samuti tagab see nn kasukamaitse ja -lõhna puudumise.

Sama mõju on rümpades ja lihas sisalduva rasva hulgal ja liigil. Seega sõltub rümpade nahaaluse ja kõhuõõnes sisalduva rasva hulk suuresti rümba kaalust. Rümba suurem kaal tähendaks ka suuremat rasvasisaldust; see on sageli suurem emasloomade rümpade puhul. Rasva tüübi puhul tuleb silmas pidada ka seda, et nii tallede tõug kui ka lihastes leiduvad kiud tagavad rasva optimaalse imbumise lihaskiudude vahele; selle tulemusena saadakse mahlane ja õrn liha.

Kõigest eelmainitust tulenevalt sobib Segureño tõug eriti hästi lihatootmiseks, mistõttu talledel on väga lihakad rümbad. Tapahetkel on talledel optimaalne kaal ja sellest johtuvalt tarbijate poolt väga hinnatud iseloomulikud kvaliteediomadused võrreldes muude, samasse kaalukategooriasse kuuluvate talledega.

Viide spetsifikaadi avaldamisele

(Määruse (EÜ) nr 510/2006 artikli 5 lõige 7) (3)

http://www.magrama.gob.es/es/alimentacion/temas/calidad-agroalimentaria/PLIEGO_IGP_cordero_segure%C3%B1o_11-10-12_tcm7-224398.pdf

(1) ELT L 343, 14.12.2012, lk 1.

(2) ELT L 93, 31.3.2006, lk 12. Asendatud määrusega (EL) nr 1151/2012.

(3) Vt joonealust märkust 2.